

REPUBLIKA HRVATSKA NACRT PRIJEDLOGA

ISTARSKA ŽUPANIJA

OPĆINA KRŠAN

OPĆINSKO VIJEĆE

52232 Kršan, Blaškovići 12

OIB: 84077929159

Tel: +385 (0)52 378 222, fax: +385 (0)52 378 223

E-mail: [opcina-krsan@pu.t-com.hr](mailto:opcina-krsan@pu.t-com.hr), [www.krsan.hr](http://www.krsan.hr)

KLASA: 024-05/23-01/\_\_

URBROJ: 2163-22-23-\_\_

Kršan, \_\_\_\_\_\_\_\_\_\_\_ 2023.

Na temelju članka 20. stavak 1. i članka 42. stavka 1. Zakona o lokalnim porezima („Narodne novine“, broj 115/16, 101/17, 114/22 i 114/23) i članka 19. Statuta Općine Kršan („Službeno glasilo Općine Kršan“, broj 06/09, 05/13, 02/18, 05/20 i 02/21), Općinsko vijeće Općine Kršan, na sjednici održanoj dana \_\_\_\_\_\_\_\_\_\_\_2023. godine donijelo je:

**O D L U K U**

**o lokalnim porezima Općine Kršan**

*I. OPĆA ODREDBA*

**Članak 1.**

Ovom Odlukom se propisuje vrste poreza koja se uvode na području Općine Kršan, visina stope poreza na potrošnju i visinu poreza na kuće za odmor, te nadležno porezno tijelo za utvrđivanje, evidentiranje, nadzor, naplatu i ovrhu radi naplate navedenih poreza.

*II. VRSTE POREZA*

**Članak 2.**

Općina Kršan uvodi i njoj pripadaju sljedeći porezi:

1. Porez na potrošnju,

2. Porez na kuće za odmor.

***1. Porez na potrošnju***

**Članak 3.**

Porez na potrošnju plaća se na potrošnju alkoholnih pića (vinjak, rakija i žestoka pića), prirodnih vina, specijalnih vina, piva i bezalkoholnih pića u ugostiteljskim objektima.

Obveznik poreza na potrošnju je pravna i fizička osoba koja pruža ugostiteljske usluge.

**Članak 4.**

Porez na potrošnju plaća se po stopi od 3% na osnovicu, koju čini iznos prodajne cijene bez poreza na dodanu vrijednost.

Porez na potrošnju plaća se mjesečno i prihod je jedinice lokalne samouprave na području na kojem je obavljena prodaja pića.

Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

***2. Porez na kuće za odmor***

**Članak 5.**

Porez na kuće za odmor plaćaju pravne i fizičke osobe koje su vlasnici kuća za odmor, a koje se nalaze na području Općine Kršan i prihod je proračuna Općine Kršan.

Kuća za odmor je svaka zgrada ili dio zgrade ili stan koji se koriste povremeno ili sezonski.

**Članak 6.**

Porez na kuće za odmor plaća se u visini od 3,00 eura/m² korisne površine kuće za odmor.

Porez na kuće za odmor plaćaju pravne i fizičke osobe koje su vlasnici kuća za odmor.

Porez na kuće za odmor prihod je jedinice lokalne samouprave na čijem se području nalazi kuća za odmor.

Porez na kuće za odmor plaća se u roku od 15 dana od dana dostave Rješenja o utvrđivanju istog.

*III. PROVEDBENE ODREDBE*

**Članak 7.**

Općina Kršan poslove utvrđivanja, evidentiranja, nadzora, naplate i ovrhe radi naplate lokalnih poreza propisanih ovom Odlukom, u cijelosti prenosi na  Istarsku Županiju, Upravni odjel za proračun i financije, Odsjek za utvrđivanje i naplatu poreza i vlastitih prihoda.

Navedenom tijelu za obavljanje poslova iz stavka 1. ovog članka pripada naknada u iznosu 5% od ukupno naplaćenih prihoda.

**Članak 8.**

Ovlašćuje se nadležna organizacija platnog prometa zadužena za raspoređivanje uplaćenih javnih prihoda, da naknadu koja pripada Istarskoj županiji, Upravnom odjelu za proračun i financije, Odsjeku za utvrđivanje i naplatu poreza i vlastitih prihoda, obračuna i uplati u Proračun Istarske županije do zadnjeg dana u mjesecu za protekli mjesec.

***IV. PRIJELAZNE I ZAVRŠNE ODREDBE***

**Članak 9.**

Danom stupanja na snagu ove Odluke prestaje važiti Odluka o lokalnim porezima Općine Kršan („Službeno glasilo Općine Kršan“, broj 18/17).

Postupci u svezi sa utvrđivanjem i naplatom općinskih poreza započeti do dana stupanja na snagu ove Odluke, dovršiti će se prema odredbama Odluke o lokalnim porezima Općine Kršan („Službeno glasilo Općine Kršan“, broj 18/17).

**Članak 10.**

Ova će se Odluka objaviti u „Službenom glasilu Općine Kršan“ i stupa na snagu 1. siječnja 2024. godine.

Općinsko vijeće Općine Kršan

Predsjednik Općinskog vijeća

Lucian Mrzlić

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

O B R A Z L O Ž E NJ E

I. ZAKONSKA OSNOVA ZA DONOŠENJE ODLUKE

Pravni temelj za donošenje ove Odluke je članak 20. st. 1 Zakona o lokalnim porezima („Narodne novine“, broj 115/16, 101/17, 114/22, 114/23) koji propisuje koje poreze može uvesti jedinica lokalne samouprave, te članak 42. st. 1 istog Zakona koji propisuje što predstavničko tijelo odlukom propisuje.

Člankom 19. Statuta Općine Kršan („Službeno glasilo Općine Kršan“, broj 06/09, 05/13, 02/18, 05/20 i 02/21) propisana je ovlast Općinskog vijeća za donošenje odluka i drugih općih akata.

II. Osnovna pitanja koja se uređuju ovim aktom

Posljednjim izmjenama Zakona o lokalnim porezima („Narodne novine“, broj 114/23), u čl. 20. brisane su odredbe Zakona koje se odnose na prirez porezu na dohodak s ciljem povećanja fiskalne autonomije jedinica lokalne samouprave. S obzirom na to da ni do trenutka donošenja novog Zakona Općina Kršan nije imala utvrđen prirez porezu na dohodak, s te strane novi Zakon nema utjecaja na Proračun Općine Kršan. Međutim ukidanjem prireza poreza na dohodak istovremeno se dopušta da ovisno o broju stanovnika, općine i gradovi sami propišu nižu i višu stopu poreza na dohodak za godišnje poreze u granicama propisane Zakonom o porezu na dohodak, kako bi zadržali željenu razinu prihoda, a porezni obveznici pri tome ne budu u financijski nepovoljnijem položaju. Nižu i višu stopu poreza na dohodak koji nisu konačni, predstavničko tijelo jedinice lokalne samouprave utvrđuje donošenjem Odluke koja se objavljuje u Narodnim novinama, najkasnije do kraja studenog tekuće godine, a stupanjem na snagu 1.siječnja iduće godine, a primjenjuje se do donošenja nove odluke. Stoga su jedinice lokalne samouprave Odluku svog predstavničkog tijela dužne dostaviti Ministarstvu financija, Poreznoj upravi u roku osam dana od dana njezina donošenja radi objave na mrežnim stranicama Porezne uprave. Navedeno znači da je za primjenu od 1. siječnja 2024. godine, predstavničko tijelo jedinice lokalne samouprave potrebno donijeti Odluku kojom se određuje visina poreznih stopa, te istu objaviti u Narodnim novinama do kraja 2023. godine. Međutim, ako predstavničko tijelo jedinice lokalne samouprave a ovisno o broju stanovnika, ne donese odluku kojom će propisati visinu poreznih stopa u propisanom roku, tada se određuje stopa poreza na dohodak od 20% na poreznu osnovicu do visine 50.400,00 eura i 30% na dio porezne osnovice koja prelazi iznos od 50.400,00 eura.

Izmjenama članka 26. Zakona o lokalnim porezima mijenja se raspon u kojem je općina ovlaštena propisati visinu poreza na kuće za odmor koji je bio propisan u visini od 0,66 €/ m² do 1,99 €/ m² korisne površine kuće za odmor i nije se mijenjao od 2001. godine. S ciljem povećanja autonomije lokalnih vlasti i smanjenja ovisnosti jedinica lokalne samouprave o prijenosima središnje države proširen je raspon u kojem su lokalne jedinice ovlaštene samostalno propisivati visinu poreza na kuće za odmor, te on sukladno posljednjim izmjenama Zakona iznosi od 0,60 €/ m² do 5,00 € / m² korisne površine kuće za odmor. Općina Kršan je do sada imala propisan iznos od 10,50 kuna/m² odnosno 1,39 €/m². (prema fiksnom tečaju konverzije 1€=7,53450 kuna). Međutim, s obzirom na stanje u prostoru, te broj objekata koje služe samo za povremeno stanovanje, predlaže se povećanje iznosa poreza na kuće za odmor s postojećih 1,39 €/m² na 3,00 €/m² korisne površine kuće za odmor. Također je propisano novom Odlukom da i dalje, lokalne poreze, utvrđuje i naplaćuje Istarska županija, Upravni odjelu za proračun i financije, Odsjeku za utvrđivanje i naplatu poreza i vlastitih prihoda.

Ako predstavničko tijelo jedinice lokalne samouprave donosi Odluku o lokalnim porezima, istu mora donijeti do 15. prosinca 2023.

III. Posljedice koje će nastati donošenjem ovog akta

Slijedom navedenog odnosno iz razloga usklađenja s novim Zakonom, Općina Kršan donosi novu Odluku o lokalnim porezima, kojem se:

Predlaže da je stopa porez na potrošnju u visini od 3% na osnovicu, koju čini iznos prodajne cijene bez poreza na dodanu vrijednost.

Predlaže korekcija visine poreza na za kuće za odmor s dosadašnjih 10,50 kuna/ m² odnosno 1,39 €/m² (prema fiksnom tečaju konverzije 1€=7,53450 kuna) na 3,00 €/m² korisne površine kuće za odmor.

Sukladno svemu navedenome, predlaže se donošenje predložene Odluke.

IV.FINANCIJSKI UČINCI PROVEDBE ODLUKE

Za realizaciju ove odluke nisu potrebna financijska sredstva.